Departement ‘speel regspeletjies’ oor Limpopo-grondeis(Argieffoto: Spencer Pugh/Unsplash.com) Die DA het aan die minister van landelike ontwikkeling en grondhervorming, Thoko Didiza, geskryf ná bewerings deur haar departement dat hy nié teen ŉ hooggeregshofbevel, wat hom beveel om die plaas Nooitgedacht in Limpopo aan David Rakgase te verkoop, gaan appelleer nie. Die DA sê hy het inligting dat die departement dit wél gaan doen. Maroela Media het vroeër berig Reggie Ngcobo, Didiza se woordvoerder, het gesê “die departement gaan nié appelleer teen die hooggeregshof se uitspraak nie en berus hom by die hof se besluit”. Die omstredenheid hou verband met ŉ plaas van net meer as 3 000 ha, waarop Rakgase (78) al dekades lank boer. Hy huur die grond by die staat en sukkel al jare lank om dit te koop. Die Pretoriase hooggeregshof het verlede maand ŉ besluit van die adjunk-direkteur-generaal van die departement van landelike ontwikkeling en grondhervorming, om die verkoop van die plaas af te keur, tersyde gestel. Die hof het beveel die regering moet die plaas binne 30 dae aan Rakgase verkoop volgens die bepalings en voorwaardes en die bedrag wat van toepassing sou wees as die plaas in 2003 aan hom verkoop sou wees. Die spertyd verstryk vandag. Die departement het in 2003 al Rakgase se aanbod om die plaas te koop aanvaar ná die departement hom die opsie gegee het om die plaas te koop as ŉ begunstigde van die Grond en Herverspreiding vir Landbou-ontwikkelingsprogram (GHLOP) wat intussen opgeskort is. Dié program moes voorheen benadeelde burgers help om grond en landbouwerktuie spesifiek vir landboudoeleindes aan te skaf. Rakgase het die hof genader nadat dit aan die lig gekom het dat die regering nie die grond sal verkoop nie en eerder vir hom ŉ verdere 30-jaar-huurooreenkoms aangebied het. Verlede maand het die hooggeregshof in ŉ waterskeidingsaak in sy guns beslis. “Die DA soek duidelikheid oor die kwessie. As die staat beoog om sy appèl teen die uitspraak te laat vaar, moet hy dit amptelik doen en nie speletjies speel met die emosies van mnr. Rakgase nie. Hy hunker daarna om die grond te besit wat hy al bykans 30 jaar lank suksesvol bewerk en produktief bedryf,” het Annette Steyn, die DA se woordvoerder oor landelike ontwikkeling, Vrydag gesê. “Die ANC-regering gee voor dat hy omgee oor die bemagtiging van opkomende swart boere, terwyl hulle in der waarheid oneerlike politici is wat die werklike frustrasies van mense uitbuit om stemme te werf en mag en rykdom bymekaar te maak.” Steyn sê pres. Cyril Ramaphosa het vroeër vanjaar gesê die regering gaan begin met ŉ sogenaamde landbourevolusie wat Suid-Afrikaners gaan bemagtig om te boer. “Tog word baie opkomende boere, soos mnr. Rakgase, met elke beskikbare hulpbron in die ANC-regering se arsenaal beveg om die grond te bewerk wat hulle reeds het.” Sy sê die ANC se “onsamehangende en teenstrydige standpunt” oor grondhervorming is die rede waarom die grondkwessie steeds nie opgelos is nie. “Daar is duisende swart boere soos mnr. Rakgase, wat al dekades lank die reg geweier word om die staatsgrond te koop waarop hulle werk en woon, en wat deur staatsbeheer as lewenslange huurderboere gehou word.” Die DA sê as die departement dan nié teen die bevel gaan appelleer nie, moet hy begin met die proses om die grond aan Rakgase te verkoop.